  Майя Бывальцева Мар уг тырмы Удмуртиын йӧскалык удмурт кино лэсьтон понна. Со сярысь вераськон мынӥз Ижкарын 20-тӥ южтолэзе. «Йӧскалык удмурт кино: вань-а луонлык?» котырес ӝӧк улосвыллэн шоркараз та нуналъёсы мынӥсь этнокиноя фестиваль улсын радъяськиз. Пумиськонлы кичӧлтон сётӥз Ижкарысь киноклублэн кураторез Андрей Смирнов. Отчы удмурт азьветлӥсьёс, киноез яратӥсьёс но удысужчиос, лулчеберетъя министерствоысь ӧнерчиос, журналистъёсты но тунсыкъяськисьёсты ӧтемын вал, но пыриськисьёс туж ӧжыт люкаськизы. Удмурт кино сярысь вераськонэ ӧжыт адями лыктӥз                                                      Фото: Майя Бывальцева © udmurt.media Удмурт киноез кылдытыны инъет Андрей Смирновлэн верамезъя, удмурт киноез кылдытыны инъет Удмуртиын вань кадь — вань техника, быгатонлыко адямиос, вань фильмъёсты бадӟым экран вылэ поттыны быгатӥсь киноклуб но. Но ӧвӧл валтӥсез — ачиз йӧскалык удмурт кино. Тодмотэм, вань-а луонлык. Одӥг ласянь, мыным потэ со ӧвӧл кадь. <…> Мукет ласянь, таӵе ӟеч элькунамы, устолыко но тунсыко адямиосын, ужрадъёсын узыр улосвылын со луонлык чик ӧвӧл шуыса оскем уг поты Андрей СмирновУдмурт кылын «Узы-боры» но «Пузкар» фильмъёслы сценарий гожтӥсь Дарали Лели верамъя, элькунамы тросэз нимаз, ас понназы ужало, «ум быгатӥське на бадӟым блокбастеръёс лэсьтыны». «Мон малпасько, со туж бадӟым, командаен уж. Соин ик валтӥсез ик, дыр, юан — малы ӧвӧл удмурт киностудия, кудӥз огазеясал вань та авторъёсты. Валамон, та вакытэ плюсэз кыӵе - котькуд адями быгатэ камера кутыны, телефон кутыны но лэсьтыны аслэсьтыз кинозэ. Но куке ми вераськиськом йӧскалык кино сярысь, со котьку сыӵе юан — юрттэт луоз-а? Эшшо ик сыӵе бадӟым кунын, мон малпасько, системной юрттэт кулэ. Пичи калыкъёслы, одно ик улосвылъёслы кулэ юрттыны, кыӵе ке но федерал центр луыны кулэ, кудӥз та ужез валтыны быгатысал. Вот и юан — малы со ӧвӧл али ке но? Кулэ-а ни, огъя кариськыса, гожтыны кагаз? Но мукет ласянь, мынам алам малпанэ таӵе: мон уг малпаськы, кыӵе ке но элькун ӧри яке эшшо одӥгез центр быгатоз та ужез быгатыса нуыны, куке ӧвӧл ачиз адями, творческой адями, гений шуом, кудӥзлэн вань ини малпанэз но со уг быгаты малпанзэ шыпыт аслаз сандыказ возьыны но солэн сыӵе потэ сое кыре поттэмез но озьы зэмос кино вордӥське», — вераз журналистъёслы Дарали Лели. Маин висъяське йӧскалык кино Нош мар со йӧскалык удмурт кино? Андрей Смирновлэн кылъёсызъя, шуом, удмурт киноез лэсьтыны кулэ удмурт группа, удмурт лулчеберет вылын, удмурт кылын, нырысь ик удмурт учкись понна. Та ласянь со адӟем карыны чектэ якутъёслэсь. Якутиысь кино али туж ӝутске, лыдъя Ижкарысь киноклублэн кивалтӥсез, со Россие но, палэнэ но потыны кутскиз ни, нош кутскизы асьсэ калык понна фильмъёс лэсьтон бордысен. Табере со быдэс зал учкисьёсты люка, нош элькунлэн шоркараз — Якутскын — улӥсез, Ижкарын сярысь, кык поллы ӧжытгес. «Удмуртиын йӧскалык кино ӧвӧл. «Тень Алангасара» фильмез басьтоно ке, кудзэ йӧскалык киноя опыт шуыса лыдъяло, со йӧскалык киноен нокызьы герӟаськемын ӧвӧл. Малы ке шуоно со кино удмурт кылын ӧвӧл, со ӟуч кылын. Со малпамын вал ӟуч кылын кино сямен, со лэсьтэмын но ӟуч кылын кино сямен. Нош удмурт шаерын но удмурт дӥськутэн ветлӥсь геройёс киноез удмурт уг каро на. Пётр Палганэн (удмурт кылын «Узы-боры» но «Пузкар» фильмъёслэн режиссерез но продюсерез, поляк — ред.) лэсьтэм кино но удмурт йӧскалык кино уг луы», — мылкыдзэ вераз Андрей Смирнов. Но со дыре ик ватсаз, татын паспортын пусъем йӧслык бордын ужпум ӧвӧл, вераськон мынэ адямилэн ассэ соизлы яке таизлы калыклы матын луэмез сярысь. Кылсярысь, «еврей ассэ ӟуч дуннелэн оглюкетэныз шӧдэ ке, ӟуч лулчеберетэз аслаз каре ке, со ӟуч кино лэсьтэ. Сотэк калык шоры палэнысен учкон луэ», — лыдъя Смирнов. «Тень Алангасара» фильм 1994-тӥ арын Шаркан ёросын пуктэмын (Россия, ФОНД РОЛАНА БЫКОВА/КАЙРОС). Нимысьтыз со понна Мувыр гурт вӧзын ты лэсьтӥзы, вашкала гурт пуктӥзы. Кылдытэмын удмурт мифъёсъя, мадьверосъёсъя. Режиссёрез — Аркадий Черниенко, продюсеръёсыз — Аркадий Черниенко но Андрей Юдин, сценарийзэ гожтӥзы Вячеслав Ар-Серги но Аркадий Черниенко, оператор — Валерий Севастьянов, пуктӥсь суредась — Валентин Белых. Рольёсты шудӥзы уч но удмурт актёръёс. Удмурт кылын лэсьтэм фильмъёс Йӧскалык киноез одно ик со выжыысь адямиос лэсьтыны куэ шуыса веранэн Дарали Лели соглаш ӧз луы. Солэн кылъёсызъя, «Узы-боры» но «Пузкар» фильмъёсты суро команда пуктӥз ке но, соосты зэмос удмурт киноен лыдъяны луэ. Монтажын, озвучкаын, оператор интыын Польшаысь адямиос вал ке но, ми удмурт кино лэсьтӥмы. Со мурт кино ӧвӧл Дарали Лели «Узы-боры» — удмурт-поляк «INWIS» киностудилэн удмурт кылын егитъёслы комедия. Ижкарысь бадӟым экран вылэ потӥз 2011-тӥ арын 17-тӥ южтолэзе. Режиссёрез но продюсерез — Пётр Палган (Польша), сценарийзэ гожтӥз — Дарали Лели, оператор — Доминик Палган (Польша), монтаж — Войтек Каневски (Польша), операторлэн юрттӥсьёсыз — Юрий Зелененький но Олег Кропачев, куарая режиссёр — Алексей Анкудинов, дӥськут суредась — Polina Kubista. Валтӥсь рольёсты шудӥзы Константин Никитин но Елена Фролова. Фильмын возьматэмын карысь нылашлэн но гуртысь пияшлэн ог-огзэс яратэмзылэн пушъемез. Кинофильм эстон, коми, француз, немец, испан кылъёсы берыктэмын. «Пузкарын» одӥгзэ ролез шудэм Ксения Ворончихина али удмурт кылын вакчи фильмъёс лэсьтэ, видео-арт шуон ӧрен выре. Солэн верамезъя, со бадӟым киное уг кыстӥськы, огназ ужаны яратэ. «Пузкар» - мон ӧй шуысал со кыӵе ке гордыня яке мар, адямилэн (Пётр Палганлэн — ред.) потэ вал лэсьтэмез кино. Со огназ кыскиз вань калыкез сьӧраз, со бадӟым уж. Тау бадӟым шуисько — удмурт но адями ӧвӧл, но со ӧй ке луысал, нокыӵе но удмурт фильмъёс ӧй луысалзы. Со турттӥз, ужаз… Удмуртъёслы кадь со кулэ но ӧй вал, озьы верано ке, мылкыдтэмгес мон малпамъя. <…> Оло, ми радъяны ум быгатӥське ужъёсты. Оло, ми ум быгатӥське соосты одӥг ӧре пыртыны. Оло, ӧвӧл сыӵе сяммы, кудӥз ваньзэ тазьы кутэ, басьтэ но нуэ», — вераз Ксения Ворончихина. «Пузкар» — удмурт-поляк «INWIS» киностудилэн удмурт кылын фильмез. Ижкарын бадӟым экран вылын нырысьсэ возьматӥзы 2014-тӥ арын 26-тӥ тулыспалэ. Режиссёръёс - Сергей Наговицын но Константин Ложкин, сценарист но сопродюсер — Дарали Лели, продюсер — Пётр Палган (Польша), оператор — Рафал Челек (Польша), куарая оператор — Пшемек Дзенгел (Польша). Валтӥсь рольёсты шудӥзы Удмуртиысь йӧскалык театрысь егит артистъёс Максим Князев, Никита Моисеев, Иван Плотников, Ксения Ворончихина, Наталья Алексеева, Надежда Наговицына. Фильмын йӧскалык выжыослэсь палэнскон ужпум ӝутэмын. Кино бордын ужась ӧнерчиосты дышетыны кулэ Ӟечлыко йӧскалык удмурт киноез кылдытон понна устолыко ӧнерчиосты но дышетыны мултэс ӧй луысал, лыдъя Дарали Лели. «Бадӟым кино — со ӧвӧл кыӵе ке шаблон. Со но авторской кинолэн сыӵе формаез, кудӥз, шуом, тросгес учкисьлы тупамон луысал. Соин мон малпасько тазьы: тон бадӟым киноозь будыны кулэ ай. Шуак-дуак бадӟым кино нокызьы но уг поты буш интыын. Нырысь яке иське кулэ палэнысь режиссёрез шедьтыны, палэнысь операторез, монтаж лэсьтӥсез, кызьы вал «Пузкарен» но «Узы-борыен», яке кызьы ке но утчаны со амалэз, будэтыны кадръёсты. Ойдолэ, келялом соку кино лэсьтӥсь егитъёсты Москвае яке кытчы. Мед вуонояз, «Щепкаез» (М. С. Щепкин нимо вылӥ театр училище — ред.) быдтэмъёс кадь ик, иське кино лэсьтозы. Мон уг на тодӥськы, кыӵе системаен та уж нуиськыны кулэ, но ведь та милям вань калыклэн юанэз. Ваньмы понна со лэчыт, соин ик та юанэз кулэ, дыр, ини ӝутыны элькун кивалтэт понна», — пусйиз со. Тунсыко - бадӟым метрен фильмъёсты поттон лыдъя дуннеын нырысетӥ интыын луэ Индия (Болливудын араз 1 сюрслэсь трос фильмъёс лэсьто), кыкетӥ интыын Нигерия (Нолливуд, 900 пала фильм), куинетӥ интыын – США (Голливуд, 500 пала фильм). Тегъёс: Лулчеберет Ижкар кино Удмуртия удмуртъёс удмурткыл  